32003R1980
L 298/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1980/2003 НА КОМИСИЯТА
от 21 октомври 2003 година
за прилагане на Регламент (ЕО) № 1177/2003 на Европейския парламент и на Съвета относно статистическите данни на Общността за доходите и условията на живот (EU-SILC) във връзка с дефинициите и актуализираните дефиниции
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1177/2003 на Европейския парламент и на Съвета от 16 юни 2003 г. относно статистическите данни на Общността за доходите и условията на живот (EU-SILC) (1), и по-специално член 15, параграф 2, буква в) от него,
като има предвид, че:
(1)
Регламент (ЕО) № 1177/2003 въведе обща рамка за системното изготвяне на статистическите данни на Общността за доходите и условията на живот, обхващащи съпоставими и своевременни данни от моментното състояние и данни от повторени във времето изследвания за доходите и за равнището и състава на бедност и социалната изолация на национално равнище и на равнището на Европейския съюз.
(2)
В съответствие с член 15, параграф 2, буква в) от Регламент (ЕО) № 1177/2003, необходими са мерки за изпълнение с оглед хармонизиране на дефинициите, по-конкретно на по-оперативни дефиниции за доходите, дефиниции на членовете на домакинствата и на бивши членове на домакинствата и на графика за включването на различните променливи на доходите.
(3)
Мерките, предвидени в настоящия регламент, са в съответствие със становището на Статистическия програмен комитет,
ПРИЕ НАСТОЯЩИЯ РЕГЛАМЕНТ:
Член 1
Дефинициите, изисквани по член 15, параграф 2, буква в) от Регламент (ЕО) № 1177/2003 г. за статистическите данни на Общността за доходите и условията на живот, по-конкретно за целите на прилагането на дефинициите на доходите, дадени в член 2, букви л) и м) от него, са изложени в приложение I.
Условията за предаването на данните за брутните доходи на ниво компоненти, както и за графика за включването на различните компоненти на доходите са изложени в приложение II.
Член 2
Дефинициите, дадени в настоящия регламент, с изключение на тази на бившите членове на домакинства и на предаването на данните за доходите, се прилагат, както за данни от моментното състояние, така и за данни от повторени във времето изследвания на Общността за доходите и за условията на живот (EU-SILC).
Член 3
Настоящият регламент влиза в сила на 20-ия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 21 октомври 2003 година.